নিজেস্ব প্রতিনিধি : সঙ্গে থাকার অঙ্গীকার করেছিলেন সারাজীবন। তাই মাত্র ৬ মাস আগে প্রিয় 'শানু'র সঙ্গে বিবাহ বন্ধনে আবদ্ধ হয়েছিলেন বিউটি। কিন্তু, বছর ঘোরার আগেই সব শেষ। দার্জিলিঙে বিমল গুরুংপন্থীদের সঙ্গে সংঘর্ষে গুলিতে প্রাণ হারালেন শানু ওরফে রাজ্য পুলিসের এসআই অমিতাভ মালিক। শনিবার সকালে তাঁর নিথর দেহ ফিরল মধ্যমগ্রামের বাড়িতে। সঙ্গে ছিলেন তার স্ত্রী বিউটি। কলকাতা পুলিসের পক্ষ থেকে গান স্যালুট দেওয়া থেকে রাজ্য পূর্ণ মর্যাদায় তাঁকে বিদায় জানানো হয়। কিন্তু বিউটির একটাই কাতর আর্তি, ''শানু তুমি বাড়ি ফিরে চলো। তোমায় ছাড়া আমি বাঁচব না।'' বৃহস্পতিবার রাত থেকেই গুরুংপন্থীদের সঙ্গে সংঘর্ষ বাঁধে পুলিসের। শুক্রবার সকালে আততায়ীদের গুলিতে প্রাণ হারান দার্জিলিং থানার এসআই অমিতাভ মালিক। দেশের জন্য কাজ করার অঙ্গীকার নিয়েই পুলিসের চাকরিতে যোগ দেওয়া। ব্যারাকপুরে ট্রেনিংয়ের পর, প্রথম পোস্টিং দার্জিলিঙে। চাকরিতে একটু থিতু হওয়ার পরই বিয়ে করেন দীর্ঘদিনের প্রেমিকা বিউটিকে। পাহাড় পরিস্থিতি সামাল দিয়ে কালীপুজোতে বাড়ি ফেরার কথা ছিল অমিতাভ মালিকের। ফিরলেন ঠিকই! কিন্তু কফিনবন্দি হয়ে।